
I. CONTEXTUL SOCIO-ECONOMIC AL DESFĂŞURĂRII ALEGERILOR
I.1 Soluţionarea rapidă a crizei economice şi politice
După alegerile legislative din anul 2007, a fost format un guvern de centru-dreapta, compus din Partidul de Centru, Alianţa conservatorilor, Verzii şi Partidul Poporului suedez. Guvernul a fost condus de premierul Matti Vanhanen, liderul partidului centrist. 

Criza economico-financiară mondială, declanşată în anul 2008, urmată de o criză politică internă, au constituit o provocare majoră pentru guvernul recent format. În februarie 2009, guvernul a pus în aplicare un plan de relansare centrat pe dezvoltarea infrastructurii şi pe susţinerea programelor de cercetare şi dezvoltare. 
După anul 2009, când PIB-ul a scăzut cu 8,1%, economia finlandeză a înregistrat o rată de creştere de 3,1% în 2010 şi de 2,9% în anul 2011. Această evoluţie s-a datorat exporturilor care au crescut cu 5,7% în 2010  (fiind prevăzută o creştere de 6,9% în anul 2011). În acelaşi timp, au crescut consumul intern (+2,8% în 2010), investiţiile (+3% în 2010 - 6% prevăzut în 2011), precum şi producţia industrială. Problemele dificile ale economiei finlandeze au rămas însă şomajul ridicat (11,8% în 2010) şi rata inflaţiei (3% în ianuarie 2011). Criza economică a afectat în principal exporturile care reprezentau peste 47% din PIB-ul naţional, dar în toamna anului 2009, acestea au revenit la nivelul normal. În Finlanda, criza economico-financiară a durat doar câteva luni, s-a manifestat foarte intens, spre deosebire de criza din anul 1990, care a durat peste trei ani, mai ales datorită faptului că moneda naţională a suferit numeroase speculaţii financiare. Analiştii au apreciat că aderarea Finlandei la moneda euro, în anul 2002, a permis o revenire mai rapidă din criză, faţă de alte state nordice  care nu au fost membre ale zonei euro. Banca Centrală a Finlandei a publicat ultimele previziuni (martie 2011), şi anume o creştere a PIB-ului de 3,9% în 2011 şi 2,7% în 2012 (demn de remarcat este faptul că, în perioada 2001-2008, PIB-ul a crescut în medie cu 3%).

Ministrul afacerilor externe finlandez a afirmat că această evoluţie pozitivă a economiei s-a bazat pe deschiderea atât către pieţele externe, cât şi către forţa de muncă străină. Preşedintele Consiliului de administraţie al Nokia şi al delegaţiei care răspunde de imaginea de marcă a Finlandei, remarca recent
 că, într-o lume în care globalizarea este foarte rapidă, ţara sa a reuşit să răspundă provocărilor găsind soluţii practice de adaptare. El remarca faptul că ingeniozitatea soluţiilor şi competitivitatea au fost elementele cheie ale acestui succes şi că ele îşi au explicaţia în sistemul educativ finlandez, în aderarea la UE şi în politica deschisă faţă de străinătate a Finlandei. 

Modelul finlandez pune în evidenţă relaţiile strânse ce trebuie să existe  între dezvoltarea economică şi socială, arătând legătura strânsă  dintre nivelul protecţiei sociale, obţinerea unor venituri ridicate, creşterea economică, stabilitatea economică şi o guvernanţă economică performantă. Pe piaţa muncii, originalitatea modelului finlandez constă în asigurarea securităţii muncii, formarea continuă a forţei de muncă, protecţia contra acţiunilor ilegale pe piaţa muncii, o mare încredere a populaţiei în instituţiile statului, toate acestea ducând la o securitate durabilă a cetăţenilor.  Acest model a devenit , în timp, un model al reuşitei pentru majoritatea ţărilor nordice. 

Fundamentul modelului finlandez este promovarea inovaţiei şi competitivităţii, dezvoltarea înaltei tehnologii, nivelul ridicat al concurenţei, transparenţa deciziilor publice, dezvoltarea culturală. Relevant este faptul că această ţară ocupă locul I mondial la numărul de cercetători pe cap locuitor şi alocă  4% din PIB pentru cercetare. 
Sistemul instituţional care susţine cercetarea şi inovaţiile este inedit, implicând Centrul de cercetare şi tehnologie (VTT), Agenţia de finanţare a tehnologiei şi inovaţiilor (Tekes),  Academia de ştiinţe, Fondul pentru inovaţie (SITRA). Acţiunile întreprinse sunt realizate prin sprijinul sectorului public care cooperează în acest scop cu sectorul privat. În viitor, o atenţie deosebită va fi acordată relaţiilor internaţionale pe care universităţile finlandeze le vor stabili cu alte universităţi, pentru dezvoltarea calităţii cercetării şi perfecţionarea învăţământului. 

În ultimii ani, Agenţia finlandeză pentru tehnologie şi inovaţie a contribuit la dezvoltarea unei culturi a creativităţii, în toate domeniile, considerând că aceasta se află la baza procesului inovaţiei. Peste 40% din fondurile acordate de agenţie au fost destinate stimulării creativităţii în sectoare netehnologice, ceea ce se consideră a stimula, în mod profund, pe termen lung, întreaga activitate economică şi socială.  Finlanda a devenit, de exemplu, una dintre cele mai performante ţări în domeniul designului, creaţiile sale fiind exportate cu succes în străinătate. Agenţia a finanţat în ultimul an 3000 de proiecte ale intreprinderilor şi 50 de universităţi implicate în cercetare. Anual, agenţia dispune de un buget de 600 milioane euro
. Odată la doi ani, Academia de ştiinţe tehnologice acordă un mare premiu care mobilizează întreaga activitate ştiinţifică naţională. Premiul intitulat Millennium
 este acordat pentru inovaţiile care au ca scop îmbunătăţirea calităţii vieţii. 
În prezent, în Finlanda are loc o amplă dezbatere referitoare la dezvoltarea sectorului creativ, considerat element esenţial al dorinţei de dezvoltare care caracterizează societatea finlandeză. Comisia Europeană a publicat recent, în februarie 2011, un raport referitor la domeniul inovaţiei şi a menţionat Finlanda printre fruntaşele Europei, titlu împărţit cu Germania, Danemarca şi Suedia.  

Una din soluţiile eficiente a fost aceea de a atrage cei mai buni profesionişti străini, în domenii variate de activitate. Un rol deosebit l-a avut consolidarea imaginii de ţară performantă şi inovantă chiar în rândul propriilor cetăţeni, ceea ce a îmbunătăţit performanţa economică şi profesională a finlandezilor înşişi.
La sfârşitul anului 2009, compania Nokia avea 22.000 angajaţi în Finlanda. În anul 2011 ea a înnoit conducerea şi a lansat o nouă strategie, iar printr-un parteneriat cu Microsoft, Nokia a decis integrarea internetului în telefoanele mobile. Prin lansarea unor modele noi (iPhone, telefon tip Android), firma s-a relansat (azi, 1,3 miliarde de oameni utilizează zilnic telefoane Nokia).

În primăvarea anului 2009, a fost constituit, la nivel guvernamental, Grupul de iniţiativă pentru creştere economică, condus de prof. Antti Tankanen, iar lucrările au fost finalizate într-un amplu raport, publicat în august 2009. În urma analizei realizate, guvernul finlandez a elaborat Strategia Finlanda 2020 intitulată  De la gând, la acţiune  (From thought to action).  Măsurile prevăzute urmau a fi implementate de fiecare minister în parte, iar monitorizarea urma a fi realizată de cabinetul primului ministru. În strategie se menţionează că dezvoltarea societăţii informaţiei va fi pivotul creşterii economiei finlandeze şi se precizează că acest obiectiv major nu poate fi realizat decât printr-un sistem educativ modern şi prin adoptarea unor noi căi de gândire şi acţiune. În document se precizează că în creşterea productivităţii activităţii economice un rol important îl va avea, în următorii ani, managementul forţei de muncă, care îl va continua pe cel existent în Finlanda. În domeniul antreprenorial, în strategie se menţionează că va fi sprijinită implementarea unor noi practici.

 Creşterea competitivităţii va însemna nu numai valorificarea oportunităţilor, ci şi eficientizarea serviciilor publice (servicii sociale, de educaţie şi cultură). Modernizarea serviciilor publice şi administrative se va realiza prin utilizarea tehnologiei informaţiei. 

Obţinerea productivităţii ridicate va avea drept scop reducerea inegalităţilor sociale, a impozitelor pentru populaţie şi întreprinderi. În domeniul protecţiei sociale, o prioritate va fi asigurarea bunăstării copiilor, a dezvoltării lor fizice şi mentale. Tinerilor, în general, le va fi acordată o atenţie specială, luându-se din timp măsuri de prevenire a excluderii lor sociale. În acest scop vor fi dezvoltate aptitudinile de implicare socială, cele antreprenoriale, iniţiativa şi capacitatea de a inova. 

În prima perioadă a guvernării, viaţa politică din Finlanda a fost puternic marcată de scandalul referitor la finanţarea partidelor politice, încheiat cu demisia primului ministru Matti Vanhanen, în iunie 2010. Scandalul a început în aprilie 2008, când presa a dezvăluit că oameni de afaceri (mai ales de la compania NOVA Group) au finanţat campania electorală a 53 responsabili politici din Partidul de Centru, aflat la guvernare. Din aceştia, majoritatea au fost aleşi deputaţi, iar 7 deveniseră miniştri. Presa a mai dezvăluit aceleaşi probleme în legătură cu finanţarea campaniei electorale a conservatorilor (aflaţi în legătură cu grupul Sampo). Alte acuzaţii s-au referit la faptul că, după alegeri, guvernul a acordat contracte şi facilităţi importante firmelor care finanţaseră campaniile electorale, fapte care au dus la demisia unor miniştri din cabinet. În final, Matti Vanhanen a demisionat din funcţia de lider al Partidului de Centru şi, apoi, din funcţia de prim ministru. Ancheta comisiei pentru probleme constituţionale a stabilit că, deşi Matti Vanhanen s-a aflat în conflict de interese, acesta nu întruneşte condiţiile pentru a fi trimis în faţa Înaltei Curţi de Justiţie. Scandalul politic a influenţat însă puternic opinia publică din Finlanda, mulţi analişti observând că el a creat ideea că votul este inutil şi că, de fapt, banii decid în politică. Sondajele de opinie au confirmat această stare de fapt, 44% din finlandezi considerând că fostul premier a comis fapte reprobabile, pentru care trebuia judecat.

Pe 22 iunie 2010, la conducerea partidului a fost aleasă Mari Kiviniemi, o politiciană importantă a Partidului de Centru. Liderul partidului centrist, Mari Kiviniemi, a devenit prim ministru al Finlandei, la 41 ani, după ce, acum câţiva ani, cînd candidase la conducere, fusese respinsă de partidul său, fiind considerată prea liberală. În lunga sa carieră politică, ea a reuşit să impresioneze prin probitatea sa, fiind numită adesea doamna curăţenie. Mari Kiviniemi a devenit conducătoarea celui mai feminizat guvern din lume (12 din cele 20 de portofolii erau deţinute de femei), în ţara cu unul dintre cel mai ridicat  număr de femei în Parlament (84 femei din 200 deputaţi).
Noul guvern condus de Mari Kiviniemi a avut o scurtă perioadă de guvernare, evitându-se, de aceea, a lua decizii menite a produce schimbări importante în programul de guvernare. Principala problemă a fost aceea de a menţine deficitul bugetar la limita de 3% din PIB, ceea ce a impus o politică de creştere economică şi un relativ regim de austeritiate.

Criza monedei euro a crescut în mod considerabil nemulţumirea populaţiei, ceea ce a obligat guvernul să asigure populaţia că nu va creşte contribuţia Finlandei la Fondul european de stabilitate financiară (FESF). Guvernul finlandez nu a luat nici până în prezent decizia creşterii garanţiilor pentru fondul de stabilitate.

Primul ministru a propus un nou contract social, menit a garanta competitivitatea în economie. Guvernul a iniţiat, de asemenea, diminuarea impozitului pentru societăţi şi o îngheţare a impozitului pe venit, cu scopul de a favoriza creşterea salariilor medii.

Finlanda, împreună cu alte 8 state europene, a trimis o scrisoare referitoare la măsurile luate la nivel comunitar în vederea creşterii competitivităţii. În scrisoare se solicita o implicare mai activă a statelor europene pentru a crea o piaţă unică europeană în domeniul digital, o piaţă internă în domeniul energetic şi o politică mai eficientă în domeniul stimulării inovaţiei la nivel european.
Calitatea procesului educativ va fi cel mai important factor al dezvoltării, prin el consolidându-se aptitudinile creative şi cele de învăţare a limbilor străine. Un alt element vital al creşterii va fi în continuare implementarea şi dezvoltarea inovaţiei, iar finanţarea acesteia de către stat va fi simplificată şi clarificată.

I.2 Un sistem educativ performant

La testele PISA, organizate de OECD în domeniul educaţiei, elevii finlandezi au obţinut în fiecare an rezultate excepţionale. De-a lungul anilor, ancheta PISA, realizată de OCDE din trei în trei ani, care studiază nivelul cunoştiinţelor ştiinţifice ale elevilor în diferite domenii, plasează Finlanda pe locul 3, în cadrul ţărilor membre, după Shanghai şi Coreea, şi pe locul 6 în lume (după Shanghai, Singapore, Hongkong, Corea şi Taïwan). Prima anchetă s-a desfăşurat în anul 2000 şi a fost axată pe înţelegerea scrisă, a doua, din anul 2003, s-a centrat pe cunoştiinţele de matematică, cea din anul 2006 pe domeniul ştiinţelor, iar cea din anul 2009 pe mai multe dimensiuni. 

Miracolul finlandez în domeniul educaţiei este produsul unei politici care a durat peste trei decenii şi a unor condiţii specifice existente la nivelul societăţii finlandeze. Un rol esenţial l-a avut legea educaţiei elaborată în anul 1998 prin care s-a amplificat reforma educaţională (Basic Education Act 1998). 
Acest model educaţional este produsul unui sistem cultural specific, bazat pe respectul individului şi pe un nivel ridicat de organizare, flexibilitate, pe valori religioase morale specifice, întemeiate pe toleranţă. 
Raportul PISA 2003, elaborat de specialiştii finlandezi, arăta că disparităţile sociale nu au rol în nivelul de învăţătură, inegalităţile sociale fiind corectate prin educaţie. Studiile OECD arătau, de asemenea, că elevii finlandezi au încredere în ei şi în potenţialul lor, nemanifestându-se diferenţe importante ca nivel de educaţie, între fete şi băieţi.

Modelul educativ specific finlandez este caracterizat de o organizare şcolară originală (cu cursuri opţionale din ciclul gimnazial, ciclu ce poate fi prelungit cu 1 an, dacă elevul şi familia consideră că încă nu este pregătit pentru liceu) şi de utilizarea unor metode active de învăţare, care stimulează aptitudinile de cercetare şi care fac elevii să se simtă  foarte relaxaţi în timpul orelor de curs. O altă caracteristică importantă este faptul că, în Finlanda, s-a realizat o puternică descentralizare a învăţământului, profesorii fiind selecţionaţi la nivel local,  unde se decide şi o parte a programei şcolare, în acord cu specificul şi nevoile localităţilor. Aceste elemente au făcut din sistemul educaţional finlandez unul dintre cele mai bune sisteme de învăţământ din lume. 
Consiliul Naţional al Educaţiei (NBE) este o instanţă tripartită, compusă din experţi ai lumii educaţionale, ai sindicatelor, ai partenerilor sociali şi ai municipalităţilor care contribuie la elaborarea programelor şcolare pentru învăţământul obligatoriu şi secundar şi la organizarea învăţământului superior sau profesional.

Un alt element cheie este sistemul performant de selectare şi formare a profesorilor, însoţit de un grad ridicat de valorizare a profesiei. Sistemul educaţional din Finlanda se bazează pe ideea că fiecare elev este important
 şi este rezultatul unor reforme care s-au realizat timp de 30 de ani. Dilema legată de întrebarea ce este mai important, elevul sau cunoaşterea? are în Finlanda un răspuns clar, şi anume: elevul. Procesul educaţional de succes se centrează pe analiza profundă a nevoilor reale ale fiecărui elev, pe ideea formării unui elev liber, care se dezvoltă în propriul său ritm. În concepţia educaţională finlandeză există un respect deosebit pentru cunoaştere, dar şi pentru cei care cunosc, pentru elevi. În acest context, o preocupare deosebită este crearea unui mediu de cunoaştere apropiat, bazat pe respectul reciproc dintre profesor şi elev. Din 2001, toţi copiii în vârstă de 6 ani au drept de acces gratuit la grădiniţă (în 2004, 95% din copiii de 6 ani frecventau o grădiniţă). În fiecare an, intră, în medie, la şcoală 60-65.000 copii, şcolarizarea fiind obligatorie pentru copiii cu vârste între 7-16 ani. Într-o clasă sunt maximum 25 elevi, în medie 20 de elevi şi sunt generalizate metodele active de învăţare.  Între 16-19 ani, elevii pot urma liceul  sau şcoli profesionale, apoi, învăţământul superior sau învăţământul profesional superior. Încă din învăţământul liceal, elevii sunt implicaţi în elaborarea planului de studii, compus din cursuri obligatorii şi la alegere, fiind sprijiniţi printr-un curs de orientare şcolară. Fiecare liceu are linii de programe specifice cu un nucleu educativ (core curriculum).

La universitate, accesul este pe bază de examen, anual fiind aproximativ 66.000 cereri, din care sunt admise 23.000. Tinerii pot participa, prin dispozitivul KEKO, la un curs universitar, completat de o experienţă într-o întreprindere.

În ultimii 20 de ani, educaţia continuă a dobândit în Finlanda o mare importanţă, întrucât pe piaţa muncii a crescut permanent nivelul calificării profesionale. În acest cadru se desfăşoară pregătirea celor care caută un loc de muncă, pregătire finanţată de Ministerul Muncii. O lege recent adoptată a permis o finanţare crescută a educaţiei adulţilor, cu 40% mai mare faţă de anul 2009, astfel încât peste 11000 de persoane adulte, din care 80% femei, au ales să urmeze o instituţie de învăţământ superior, obţinând burse timp de 2 ani. 

O mare parte a cursurilor de formare continuă sunt finanţate de autorităţile publice centrale (14% din bugetul Ministerului Educaţiei) şi de autorităţile locale. Pentru iniţiativele personale de formare, din 1974, se acordă un concediu de formare, însoţit de acordarea unor burse pe o perioadă de 18 luni. Un loc special îl are formarea profesională continuă, la iniţiativa angajatorului, de acesta beneficiind aproape 1/2 din salariaţiii finlandezi. Întreprinderile cu un număr mai mare de 30 angajaţi, au obligaţia de a stabili un plan de formare anual, menţionat în contractele colective de muncă.
În Finlanda, există forme multiple de formare a adulţilor: institute populare (278), finanţate de municipalităţi; academii populare (90) care sunt instituţii private sau ale societăţii civile; centre de formare profesională pentru adulţi (44 centre municipale), instituţii de învăţământ profesional specializat (57) din industrie şi comerţ; organisme private de formare pentru lucrătorii din agricultură (60); universităţi de vară (peste 20); universtităţi deschise – parteneriate între universităţi şi universităţi populare. Centrele pentru formare continuă din cadrul universităţilor participă la pregătirea adulţilor (210.000 persoane anual). 

În domeniul învăţământului, noua lege a universităţilor a stimulat colectarea banilor de la firme private, cu scopul finanţării sistemului, guvernul promiţând că va acorda o sumă egală cu de 2,5 ori suma colectată.de la mediul privat (pentru acest an universităţile au colectat aproximativ 300 milioane euro).
I.3. Schimbări importante ale sistemului politic finlandez

De aproape trei decenii, cele trei partide politice finlandeze importante, aproape egale ca dimensiune şi pondere politică, au împărţit majoritatea constituită în Parlament. Sistemul politic finlandez a fost dominat de aceste trei partide: Partidul de Centru (KESK), Coaliţia Conservatoare de dreapta (KOK) şi Partidul Social-Demcorat (SPD) – de stânga. 
În ultimii ani, în cadrul societăţii finlandeze au apărut noi linii de fractură socială: imigranţii purtători ai unor culturi diferite; populaţia suedeză, promotoarea unor interese specifice. În prezent, aproape 3% din populaţia Finlandei este de origine extrafinlandeză, iar în anul 2008, cererile de azil au crescut de la 1.434 la 4.035 persoane.  Semnificativ este faptul că finlandezii, care aparţin în mod dominant bisericii lutherane (78,2%), au protestat, la început,  împotriva unei campanii de respingere a noilor veniţi, ulterior însă, societatea a reacţionat negativ la fenomenul unei imigraţii de mare amploare. Problemele Uniunii Europene au creat noi clivaje pe scena politică finlandeză, creând reacţii de repliere a societăţii spre propriile sale interese. 
Scandalurile financiare în care au fost implicate partidele politice tradiţionale (KESK şi KOK) şi criza financiară au fost principalele cauze ale ascensiunii extremei drepte. 

Odată cu ascensiunea formaţiunii populiste Adevăraţii finlandezi, pe scena politică a apărut o opoziţie autentică care a spart retorica tradiţională, adresându-se direct celor săraci
. Liderul populist Timo Soini a reuşit să îi reprezinte pe cei din popor şi să atragă nemulţumiţii, care doreau să se confrunte cu puterea politică.

În perioada 2007-2011, în Parlamentul finlandez au fost reprezentate 8 partide:

1. Partidul de Centru (KESK) – partid de dreapta, succesorul Partidului agrar, fondat în 1906. A avut 51 mandate în Parlament.

2. Coaliţia Naţională KOK (KOK) – partid fondat în 1918, condus de ministrul de finanţe Jyrki Katainen. A deţinut 50 mandate în Parlament.

3. Partidul Social-Democrat (SPD) –creat în 1899, condus din iunie 2008 de Jutta Urpilainen. A avut 45 mandate.

4. Alianţa Stângii (VAS) – partid de expremă stânga, fondat în 1990, condus în prezent de Paavo Arhinmaki. A avut 17 mandate în Parlament.

5. Verzii (VIHR) – partid condus de ministrul muncii Anni Sinnemaki. A deţinut 15 mandate.

6. Partidul Poporului Suedez (SFP) – partid condus de Stefan Wallin. A deţinut 9 mandate în Parlament.

7. Partidul Creştin-Democrat (SKL) – partid fondat în 1958, condus de Paivi Räsänen. A avut 7 mandate.

8. Adevăraţii Finlandezi (PS) – partid creat în 1995 din Partidul Rural, creat de Veikko Vennamo, în 1959. Actualmente este condus de Timo Soini şi a deţinut 5 mandate în Parlament.

La alegerile locale desfăşurate în Finlanda pe 26 octombrie 2008, a fost înregistrată ascensiunea partidului de extremă-dreapta, partidul populist a obţinut 5,4% din voturi, respectiv 442 consilieri locali. În unele localităţi, scorul electoral a fost mai ridicat (exemplu, Vantaa), iar la Helsinki au obţinut 4 locuri de consilieri locali. Analiştii politici au remarcat nivelul nemulţumirilor populaţiei şi faptul că atitudinea xenofobă a devenit organizată. În anul 2009, la alegerile europene, partidul a obţinut 9,8% din voturi, devenind al patrulea partid ca importanţă în Finlanda.
Ascensiunea populismului a fost interpretată ca un vot protestatar, partidul populist având mai mult caracteristicile unei mişcări populare care respinge vechea politică , inclusiv  politica europeană. Analiştii au subliniat că timpurile dificile reprezintă momente favorabile ascensiunii valorilor dure
. 
Studiul EVA, efectuat o dată la 2 ani, a pus în evidenţă o schimbare  importantă la nivel social, o modificare a percepţiei sociale premergătoare atitudinii protestatare. Paradoxal, această atitudine a dus la o participare electorală în creştere. Acestor schimbări li se datorează şi ascensiunea partidului populist. Această stare, considerată de cercetătorii EVA drept o stare „de perturbare”, are la bază evenimentele care s-au desfăşurat în perioada anterioară: cazurile de corupţie politică, aversiunea faţă de faptul că decizia politică este luată de un număr restrâns de înalţi funcţionari.

Forumul de afaceri şi politică (EVA) a realizat la începutul anului 2011 o anchetă de opinie asupra valorilor şi atitudinilor finlandezilor (anchetă ce s-a efectuat timp de 2 ani). Aceasta a arătat că finlandezii au devenit mai critici faţă de sistemul luării deciziilor şi faţă de partidele politice. Majoritatea (peste 40%) consideră că niciun partid politic nu s-a preocupat de adevăratele probleme ale cetăţenilor şi că s-au îndepărat de oameni (78%), deşi finlandezii, paradoxal, au devenit mai interesaţi de politică (56% sunt interesaţi de politică). 
Deşi în istoria politică a Finlandei au mai existat partide politice extremiste (de stânga – 1930, sau de dreapta – 1970-1980 Partidul rural) care au participat chiar la guvernare, partidul Adevăraţii Finlandezi este considerat mult mai credibil. Tema antiimigraţiei nu a fost o temă exclusivă a acestui partid, dar ei au transformat-o în argument electoral. Formaţiunea Adevăraţii finlandezi a fost mai autoritară, a sprijinit familia, ordinea, dobândind astfel accente ideologice de extremă-dreapta.
Studiul referitor la valorile societăţii finlandeze punea în evidenţă frustrarea politică a cetăţenilor. Doar un sfert din cei interogaţi apreciau imigraţia ca pe o cale pentru întinerirea societăţii, o treime o considera ca având efecte pozitive. Marea majoritate, 61% din cei întrebaţi, avea o atitudine sceptică faţă de străini.

Ascensiunea Partidului Adevăraţii Finlandezi a pus în discuţie sistemul politic tradiţional, dominat de trei partide politice importante (conservatori, centrişti şi social-democraţi)
. Până acum, acestea şi-au împărţit puterea guvernamentală (câte două au fost la guvernare şi unul în opoziţie), prin alternanţă. Partidul aflat în opoziţie nu avea puncte de vedere radical diferite de cele aflate la guvernare, ceea ce arăta că nu există o opoziţie autentică şi credibilă în Finlanda. Partidul populist a acoperit acest gol şi a acumulat popularitate treptat, până a devenit o alternativă puternică. El a abordat teme sensibile ale societăţii finlandeze: relaţia cu UE, problema imigraţiei, critica partidelor politice implicate în scandaluri de corupţie. Principala problemă a acestui partid este că nu are decât o singură personalitate politică de bază, şi anume liderul său, Timo Soini. Restul partidului este format din foşti membri ai Partidului Rural. Profilul acestui partid este dat de următoarele caracteristici: majoritatea membrilor sunt bărbaţi, cu 9 ani pregătire de bază, din categoria socială a micului întreprinzător cu venit mediu. Componenţa electoratului nu reprezintă aşadar baza unei mişcări protestatare de stânga, doar a celor săraci, ci este foarte heterogenă.

Înaintea alegerilor legislative din 17 aprilie 2011, sondajele de opinie publică
 indicau păstrarea actualei configuraţii de guvernare, fiind aşteptată ascensiunea partidului populist. În cadrul partidelor de dreapta, aflate la guvernare, se va duce o luptă pentru obţinerea funcţiei de prim ministru între Jyrki Katainen (conservator) şi Mari Kiviniemi (Partidul de Centru).
II. ALEGERILE LEGISLATIVE DIN 17 APRILIE 2011
II.1. Teme ale campaniei electorale
Pentru alegerile din 17 aprilie 2011 s-au prezentat 2.315 candidaţi, din care 39% au fost femei, iar Partidul Verzilor a prezentat mai mulţi candidaţi femei decât bărbaţi. În actuala campanie electorală, Partidul de Centru, aflat la guvernare, a redus la jumătate bugetul pentru alegeri (1 milion euro), un buget asemănător celui utilizat de Partidul conservator şi social-democrat
.
Principalele teme ale campaniei electorale au fost economia şi imigraţia, iar problemele legate de evoluţia statului social, limitarea inegalităţilor şi  scăderea şomajului au fost principalele teme de interes pentru electoratul finlandez. Tema construirii unor noi centrale nucleare în Finlanda a declanşat dezbatari intense: marii investitori din domeniul metalurgiei, mai ales compania  Fennovoima, susţinând această iniţiativă. După cutremurul ce a avut loc în  Japonia, în Finlanda s-a intensificat atitudinea antinucleară.
În prezent, în Finlanda, este în curs de desfăşurare reforma constituţională şi cea electorală, considerându-se că actuala lege electorală avantajează prea mult marile partide. La începutul anului 2011, principalele teme constituţionale aflate în dezbatere erau legate de redefinirea funcţiilor Preşedintelui, mai ales în ceea ce priveşte păstrarea rolului de a decide asupra participării militare a ţării la operaţiuni de gestionare a crizelor; asupra participării Preşedintelui la reuniunile UE.

Dezbaterile electorale pe teme europene s-au centrat pe rolul Mecanismului european de stabilitate financiară şi pe nivelul finanţării Fondului european necesar aplicării lui. O temă delicată a fost aceea a implicării băncilor private în acest mecanism financiar.

Referitor la tema imigraţiei, analiştii politici au observat că mai multe partide politice finlandeze s-au opus intrării  masive a imigranţilor în Finlanda (de exemplu, refugiaţii din Somalia, care sunt în număr de 10.000). Partidele politice au cerut, în principal, respectarea legilor din ţara gazdă de către imigranţi. Majoritatea candidaţilor a afirmat că trebuie restrâns dreptul ruşilor de a cumpăra terenuri în Finlanda, întrucât finlandezii nu au aceleaşi drepturi în Rusia (60% din cei întrebaţi).

 Problema imigranţilor a fost o temă controversată, întrucât anchetele arătau că 70% din directorii de întreprinderi finlandezi apreciau că Finlanda are nevoie de forţă de muncă străină. Această situaţie a fost recent prezentată în Parlament de directorul general al Camerei de Comerţ finlandeze. El a menţionat că forţa de muncă din afara ţării aduce competenţă ridicată şi creativitate. 

Dincolo de existenţa acestor controverse, în campania electorală o preocupare deosebită a partidelor politice a fost mobilizarea electoratului format din imigranţii care au primit, în ultimii ani, cetăţenie finlandeză. În Finlanda există peste 155.000 de persoane născute în străinătate (3% din totalul populaţiei sale). 
În dezbaterile electorale au fost abordate şi probleme legate de învăţământul obligatoriu în limbile minorităţilor, de exemplu învăţământul în limba suedeză (în Finlanda există 275.000 suedofoni, 5,5% din populaţie – în sud-vestul ţării). Această minoritate are propriul sistem şcolar şi propria reţea media, dar, în prezent, se solicită abandonarea acestei politici. Minoritatea populaţiei sami are o puternică autonomie culturală şi lingvistică, iar din anul 1996 aceasta are un parlament propriu, format din 21 de membri.  Insulele Åland, situate între Finlanda şi Suedia, sunt locuite de 25.000 suedofoni. Ele au, din 1951, un statut administrativ particular, de stat liber asociat. Instituţiile lor legiferează în domeniul educaţiei, protecţiei sociale, sănătăţii şi culturii. Ele au propriul guvern şi parlament, având un mandat de reprezentare în Parlamentul finlandez.
În campania electorală un interes deosebit a fost acordat problemelor economico-sociale. Înaintea alegerilor legislative, sondajele de opinie arătau că 74% din persoanele întrebate, voiau să fie tăiate cheltuielile statului, fără să aibă loc o creştere a taxelor şi impozitelor
. În timpul campaniei electorale, toţi liderii politici s-au arătat favorabili creşterii impozitelor, măsură ce ar duce la o valoare ridicată a colectării de la 1 la 1,5 miliarde euro. O anchetă de opinie arăta că 79% din finlandezi erau favorabili aplicării unui impozit progresiv pe venit, iar 63% doreau reinstituirea impozitului pe avere (eliminat în anul 2006)
. 

Partidul Conservator a lansat un program electoral care avea menirea de a promova un nou spirit, un viitor în care să fie tolerată diversitatea
. Miniştrii conservatori au efectuat un turneu electoral, ţinând dezbaterile într-un tren electoral inedit
. Partidul a desfăşurat campania focalizând atenţia asupra liderului său şi a rezultatelor guvernării. 

În timpul campaniei electorale, Partidul de Centru a încercat să recucerească electoratul, mai ales din zona rurală. Premierul Mari Kiviniemi a făcut bilanţul guvernării din timpul crizei declanşate în anul 2008. Liderul partidului a afirmat că nu susţine creşterea impozitului pe venit şi a subliniat importanţa prelungirii carierelor profesionale. Partidul de Centru a atras atenţia asupra riscurilor extremismului, a criticat partidul populist şi atitudinea sa antieuropeană. Liderul M. Kivinieni, a afirmat în campania electorală că susţine o creştere moderată a impozitelor, că nu va reduce serviciile sociale de bază sau alocaţiile familiale. Ea a reafirmat că nu vrea să repete greşelile făcute în perioada crizei din anii ’90, când guvernul format din social-democraţi şi conservatori a făcut reduceri bugetare drastice. Ea a mai precizat că, prin aplicarea programului său de guvernare, se vor crea 150.000 – 200.000 locuri de muncă.
Referitor la fiscalitate, Partidul de Centru şi conservatorii au susţinut o creştere a TVA (în afară de produsele alimentare şi medicamente) şi o scădere a impozitelor pentru întreprinderile mijlocii. În timpul guvernării, conservatorii doreau şi diminuarea impozitului pe venit, măsură care a fost respinsă de centrişti.
 Întreaga guvernare a fost criticată de Partidul Social-Democrat şi de celelalte partide de stânga. În campania electorală, social-democraţii au criticat guvernarea de dreapta, arătând că, la nivel european, guvernele de dreapta au ruinat economiile statelor şi au distrus statul social. Acordarea alocaţiilor pentru copii a fost considerată o temă relevantă, în condiţiile în care Partidul de Centru a cerut ca acestea să fie acordate doar anumitor categorii de familii. 
În programul său electoral, Partidul Social -Democrat a susţinut o creştere a TVA şi o scădere a impozitelor pentru societăţile comerciale. Campania electorală a avut aspecte inedite, Partidul Social-Democrat utilizând mai ales mesaje verbale, scrise sau în dezbateri, evitând utilizarea excesivă a imaginilor electorale.

O atenţie deosebită a  fost acordată campaniei electorale a partidului populist Adevăraţii Finlandezi. În timpul campaniei, liderul partidului, Timo Soini, a afirmat, încă de la început, că doreşte să obţină cel puţin 15 locuri în Parlament, întrucât partidul său se află într-o ascensiune continuă din anul 2010. El a declarat că principalul obiectiv politic este acela de a intra la guvernare şi s-a arătat interesat de portofoliile economiei, protecţiei sociale, internelor sau apărării. În acest sens, partidul populist a manifestat o atitudine deschisă, de cooperare cu alte partide politice (mai puţin cu Verzii). Verzii au lansat campania electorală promovând toleranţa, deschiderea, mai ales în problema homosexualilor, şi atitudinea proeuropeană.
Una din condiţiile posibilellor alianţe politice la care partidul ar participa a fost aceea a eliminării din Constituţie a textului în care se menţionează că Finlanda este membră a UE, principala contestare fiind legată de faptul că apartenenţa la UE nu trebuie să fie apărată prin Constituţie. Analiştii consideră că această condiţie va face dificilă orice cooperare politică, întrucât reforma constituţională va face obiectul unui consens al majorităţii partidelor. Afirmaţiile liderului partidului populist referitoare la posibilele alianţe au prezentat interes, întrucât, în sistemul politic finlandez nu există ideea formării unui „cordon sanitar”, format de majoritatea partidelor, împotriva ascensiunii partidelor populiste şi, de aceea, era posibilă intrarea în Parlament a acestui partid. Ca o confirmare, liderii conservatori au afirmat că acest partid ar putea participa la guvernare, ca orice alt partid politic, iar liderul său, Timo Soini, a participat la dezbaterile electorale care s-au organizat în timpul campaniei.
Înaintea alegerilor, electoratul partidului populist era divizat în ceea ce priveşte viitoarele alianţe: 48% din cei chestionaţi doreau o alianţă cu Partidul de Centru, iar 49% doreau apropierea de Partidul Social-Democrat.

Partidul Adevăraţii Finlandezi are majoritatea caracteristicilor partidelor populiste: critică elitele considerate incompetente, corupte şi surde la problemele popurului; pune în discuţie reprezentarea politică, rolul acestora de intermediar între popor şi putere; promovează dimensiunea naţională şi ostilitatea faţă de UE; afirmă voinţa fermă de a opri imigraţia celor care vin din ţările sărace; respinge societatea de tip multietnic, pe care o consideră sursă a multor disfuncţionalităţi sociale.
Partidul populist a valorificat politic scandalurile legate de finanţarea partidelor politice, discuţiile legate de acordarea ajutorului european financiar către Grecia şi Irlanda. Demn de remarcat este faptul că şi Partidul Social-Democrat a avut rezerve faţă de acordarea acestui ajutor, deşi el era recunoscut ca un partid proeuropean. Alianţa de stânga şi partidul populist au avut o atitudine fermă de opoziţie faţă de intenţia de a creşte ajutorul acordat unor state europene aflate în dificultate. Partidul lui Timo Soini a cerut diminuarea contribuţiei Finlandei la bugetul UE şi s-a opus creşterii Fondului european de stabilizare financiară. 
Din punct de vedere ideologic, partidul populist se declara un partid muncitoresc, dar fără socialism, având un program economic, apreciat de el însuşi, de stânga, dar cu o politică socială de extremă dreapta
. În programul său electoral se afirma că, asemeni predecesorului său, Partidul Rural, acest partid protejează pe cei ce lucrează, şomerii, mamele celibatare, micii întreprinzători. Partidul a solicitat sprijinirea, în special, a finlandezilor şi o diminuare a ajutoarelor acordate străinilor, afirmând că un străin cu permis de lucru nu trebuie să aibă acelaşi statut cu un finlandez.

În programul partidului era apărată familia tradiţională, fiind afirmată opoziţia faţă de căsătoria între homosexuali şi faţă de adopţiile solicitate de familiile lor. Din acest punct de vedere, el s-a apropiat de Partidul Creştin-Democrat, partid cu care partidul populist s-a aliat la alegerile europene din iunie 2009. Poziţia faţă de tema homosexualilor a făcut imposibilă cooperarea cu Verzii, partid cu care populiştii au avut o amplă dezbatere publică în anul 2010.

În Programul electoral s-a afirmat intenţia de a apăra cultura omogenă finlandeză (finlanditatea) şi a fost abordată deschis tema imigraţiei. Programul electoral al partidului populist a prezentat, în principal, valorile partidului şi obiectivele sale politice. Liderul partidului a criticat lipsa de transparenţă a guvernului care nu a prezentat costul imigrării, situaţia învăţământului suedez şi alte probleme de interes pentru cetăţeni. În cadrul politicii referitoare la imigraţie, Partidul populist Adevăraţii finlandezi, a solicitat adoptarea unei cote anuale de refugiaţi ce pot primi azil politic în Finlanda.
Personalitataea liderului Adevăraţilor Finlandezi, Timo Soini, a contribuit la succesul politic al partidului care este considerat diferit de celelalte partide politice de extremă-dreapta din Europa. Cercetările au arătat că, la alegerile precedente, acest partid politic a atras electoratul mai multor partide politice. Din 100 de alegători, 50 au votat deja cu el, 10 erau alegători ai Partidului de Centru, 10 ai PSP, 8 de la conservatori, 5 de la Alianţa de stânga, 17 nu au fost niciodată la vot. Din electorat, 2/3 erau oameni fără diplome, victime ale închiderii unor întreprinderi sau ale crizei economice
. 
Înaintea alegerilor legislative din 17 aprilie 2011, sondajele indicau o puternică susţinere a coaliţiei actuale (conservatori/centru – 33%), o susţinere de 20% pentru o coaliţie Centru-PSD, 11% PSD – Alianţa de Stânga, 18% nu s-au pronunţat
. Susţinătorii Partidului de Centru doreau în marea lor majoritate o alianţă cu Partidul Conservator (68%), aceeaşi intenţie având şi membrii Partidului Conservator (62%). Membrii Partidului Social-Democrat doreau o colaborare cu Centru (53%), Verzii erau divizaţi între PSD (53%) şi Partidul Conservator (48%). Membrii partidului populist optau între PSD (49%) şi Centru (48%). Demn de remarcat este faptul că în etapa premergătoare campaniei electorale a fost utilizată o formă inedită de selecţionare,  selecţionerul de candidaţi, o testare publică, printr-un set de întrebări puse de jurnalişti, a potenţialilor candidaţi, formulă de succes iniţiată din anul 1999.
În Finlanda, s-a manifestat recent respingerea votului electronic, deşi finlandezii sunt pionierii utilizării internetului. Experienţa utilizării votului electronic din anul 2008 a fost considerată o catastrofă, ea fiind afectată de pene de curent succesive, de repetarea votului în multe localitîţi, de costuri ridicate, de lipsă de securizare. 
II.2. Rezultatele alegerilor şi semnificaţia lor politică
Parlamentul finlandez unicameral (Eduskunta/Riksdag, numele finlandez şi suedez al Parlamentului) este format din 200 deputaţi, aleşi pentru un mandat de 4 ani, prin scrutin proporţional (metoda d’Hondt). Finlanda este împărţită în 15 circumscripţii electorale, iar numărul deputaţilor variază în funcţie de populaţia fiecărei circumscripţii. Alegătorii votează pentru un candidat şi pentru un partid în acelaşi timp. O particularitate a sistemului electoral finlandez este aceea că nu este stabilit un prag electoral, întrucât se consideră că acesta ar împiedica minorităţile să fie reprezentate în Parlament. 
Candidaţii la alegeri sunt desemnaţi de partide sau de asociaţii de alegători. Pentru a participa la scrutin, candidatul trebuie să obţină 5.000 de semnături ale susţinătorilor. Asociaţiile de alegători trebuie să aibă cel puţin 100 de membri.

Conform legii electorale, în cadrul partidelor se desfăşoară alegeri primare în situaţia în care numărul de candidaţi ai secţiilor locale este mai mare decât numărul candidaţilor partidului pe care acesta este autorizat să îi prezinte.

Parlamentul actual a avut în componenţa sa 80 de femei (ceea ce a reprezentat o proporţie de 40%), într-o ţară condusă de două femei: Preşedinta, Tarja Halonen (SDP) şi şefa guvernului, Mari Kiviniemi (KESK). Ca nivel al implicării femeilor în politică, Finlanda deţine locul 3 în Europa, după Suedia (45%) şi Olanda (40,7%), şi locul 7 în lume. 
Preşedinta Republicii, Tarja Halonen, a fost realeasă pe 29 ianuarie 2006, ziua aniversării a 100 de ani de când femeile au dobândit, în Finlanda, dreptul de a vota şi de a fi alese (primele femei din Europa care au beneficiat de aceste drepturi). Institutul de ştiinţe statistice
 relevă ca factori explicativi ai acestei situaţii faptul că femeile nordice au avut un rol activ încă de timpuriu. Studiul arăta că un finlandez din patru are drept şef o femeie, dar că, deşi femeile finlandeze beneficiază de o pregătire profesională deosebită, ele nu au încă salarii egale cu bărbaţii, nu beneficiază de contracte de muncă pe durată nedeterminată. Studiul reamintea că în Finlanda sunt cele mai multe femei singure din Europa, 23% faţă de 17% - media europeană. La fel de mare este şi ponderea bărbaţilor singuri în Finlanda (16,5% faţă de 13% media europeană).

În domeniul politic remarcabil este că peste 40% din deputaţi sunt femei, că în guvern sunt mai mulţi miniştri femei decât bărbaţi, iar în Parlamentul European Finlanda are reprezentate cele mai multe femei.

Situaţia din Finlanda confirmă actualitatea problemei promovării femeilor în politică, temă aflată în atenţia instituţiilor europene. Observaţiile Comisiei de la Veneţia la Recomandarea 1899 (2010) a Adunării parlamentare a Consiliului Europei referitoare la creşterea reprezentării femeilor în politică prin sistemele electorale, adoptată pe 11 martie 2010, conţin aprecieri legate de faptul că aceste măsuri nu contravin egalităţii votului, dacă au o bază constituţională. În raportul referitor la impactul sistemelor electorale asupra reprezentării în politică (CDL-AD (2009) 029) se recomanda reforma sistemelor electorale în sensul de a fi favorabile reprezentării femeilor, ţinând cont de factorii socio-economici, culturali şi politici specifici fiecărei ţări. Documentul sublinia că prioritar rămâne contextul social-politic din fiecare stat, scopul politic major de a forma majorităţi guvernamentale stabile şi de a consolida legătura dintre alegător şi politică
. Raportul arăta că analiza conceptului de reprezentare a pus în evindenţă faptul că este suficientă un nivel al schimbării reprezentării femeilor (o masă critică de 1/3 locuri în Parlament) ca aceasta să producă efecte asupra politicilor (în 1995 Declaraţia Beijing prevedea 1/3 locuri în Parlament pentru a exercita o influenţă asupra deciziilor politice).

Conform datelor UE, reprezentarea femeilor în Camerele inferioare ale parlamentelor din lumea întreagă a fost: de 4,9% în 1960, 5,4% (1970), 8,7% (1980), 9,1% (1990), 11,9% (2000) şi 16,3% (2005). În anul 2008, proporţia femeilor ]n parlamente era de 18,6%. Peste masa critică a acestei reprezentări se plasau Finlanda, Olanda şi Suedia. Semnificativ este faptul că doar 15 state membre ale Consiliului Europei au o reprezentare feminină de 20-30%: Andora, Austria, Bulgaria, Croaţia, Estonia, Italia, Letonia, Liechtenstein, Luxemburg, Moldova, Monaco, Polonia, Portugalia, Serbia şi Elveţia. Statele membre cu deficit de reprezentare sunt: Cipru, Rusia, Franţa, Grecia, Ungaria, Irlanda, Lituania, Cehia, România, Marea Britanie, Slovacia, Slovenia etc. Sub 10% reprezentare au: Albania, Armenia, Georgia, Malta, Turcia şi Ucraina.

În cadrul alegerilor legislative din Finlanda, între 6-9 aprilie 2011 s-a desfăşurat votul anticipat şi cel din străinătate. La votul anticipat s-au prezentat 40% din finlandezi. 
Conform adatelor prezentate de Oficiul de statistică finlandez
, rezultatele finale ale alegerilorr legislative au fost următoarele:
	Partide politice
	%

voturi
	Număr de mandate


	Coaliţia Conservatoare (KOK)
	20,4
	44

	Partidul Social-Democrat (SPD)
	19,1
	42

	Adevăraţii Finlandezi (PS)
	19,0
	39

	Partidul de Centru (KESK)
	15,8
	35

	Alianţa Stângii (VAS)
	8,1
	14

	Verzii
	7,2
	10

	Partidul Poporului Suedez (SFP)
	4,3
	9

	Partidul Creştin-Democrat (SKL)
	4,0
	6

	Aland 
	0,4
	1


Participarea la vot a fost ridicată, respectiv 70,4%, plus 2,5% faţă de precedentul scrutin legislativ din 2007. Imigranţii care au dobândit recent cetăţenie au votat cu 20% mai mulţi ca la alegerile precedente (fiind cu 1% mai mulţi înscrişi pe listele electorale). 
Coaliţia Conservatorilor (KOK) proeuropeană, condusă de fostul ministru de finanţe, Jyrki Katainen, a câştigat alegerile legislative pentru prima dată în istoria politică a partidului, obţinând 20,44% din voturi, respectiv 44 locuri în Parlament.
 Locul doi a fost ocupat de Partidul Social-Democrat, condus de Jutta Urpilainen, care a obţinut 19,1% din voturi ( 42 mandate, -3 faţă de scrutinul anterior). Poziţia faţă de creşterea ocupării forţei de muncă şi de susţinere a justiţiei sociale a atras electoratul finlandez – a declarat liderul social-democrat, Jutta Urpilainen. Într-o perioadă de criză electorală a social-democraţiei europene, care după şase decenii, era caracterizată de un declin electoral profund şi ferm
, Partidul Social-Democrat finlandez a înregistrat rezultate electorale pozitive constante, în medie 23-24% din voturi în fiecare ciclu electoral. 
Pe plan european, în multe state, partidele social-democrate au înregistrat schimbări ale dimensiunii lor şi o variaţie considerabilă a stabilităţii politice, ceea ce a impus adoptarea unei noi paradigme politice. Dacă în alte state europene partidele social-democrate au avut, o lungă perioadă, statut de partide de guvernare, Partidul Social-Democrat finlandez s-a înscris în categoria partidelor social-democrate pragmatice, de coaliţie, cu statut electoral mediu (ca şi cele din Belgia, Olanda, Luxemburg). Din 1945 şi până în prezent, el a participat la numeroase coaliţii de guvernare, adoptând o linie politică moderată, legată fiind de sindicate. Partidul Social-Democrat finlandez a urmat coordonatele practicii obţinerii consensului politic, care a estompat caracterul majoritar de clasă
. Analiştii au remarcat că recenta criză economico-financiară a reactivat susţinerea populară a unei viziuni mai egalitariste, o glisare spre stânga a social-democraţiei
, dar că aceasta a fost limitată de constrângerile politicii europene, de dificultatea găsirii unor soluţii noi la problemele de mare amploare ale crizei. Respectarea criteriilor europene de stabilizare economică a impus menţinerea coordonatelor politicii de tip neoliberal, ceea ce a limitat, de fond, orice viziune de stânga. În acest context, evaluarea efectelor electorale post-criză economică prezintă un interes deosebit pentru partidele social-democrate, întrucât ele sunt în curs de manifestare (în Norvegia şi Grecia s-a înregistrat o creştere electorală a partidelor social-democrate, dar în Germania, Austria, Luxemburg, Portugalia s-a produs un recul electoral al acestora), fiind încă prea devreme pentru a se contura o anume tendinţă politică. Alţi analişti susţin că partidele social-democrate nordice au suferit schimbări structurale profunde, care le-au modificat rolul pe scena politică internă
.
În Finlanda, partidul social-democrat a rămas în zona partidelor care pot accesa la guvernare, dovedindu-se un concurent electoral credibil, chiar dacă a înregistrat o uşoară eroziune electorală. 
La alegerile legislative locul trei a fost ocupat, în mod surprinzător, de partidul Adevăraţii Finlandezi, partid populist care a reuşit un scor electoral de 19% voturi, respectiv 39 mandate, fiind singurul partid care a progresat faţă de scurtinul anterior.

Partidul de Centrul (KESK), al fostului prim ministru, Mari Kiviniemi, a înregistrat un recul electoral, obţinând 15,8% din voturi, doar 35 mandate (-16 faţă de scrutinul precedent). După alegeri, ea a anunţat că partidul său nu va participa la viitoarea guvernare. Înfrângerea Centrului (partidul primului ministru actual nu a obţinut decât 15,8%) este un eveniment istoric la fel de important ca victoria Adevăraţilor Finlandezi
. 
Alianţa Stângii, condusă de Paavo Arhinmaki, a înregistrat o scădere cu 8,1% din voturi şi 14 mandate (-2), iar Verzii (VIHR), conduşi de fostul ministru al muncii, Anni Sinnemaki, au obţinut, de asemenea, rezultate mai slabe, doar 7,2% şi 10 mandate (-5).

Partidul Poporului Suedez şi-a menţinut poziţia iniţială în Parlament, câştigând 4,3% voturi, respectiv 9 mandate. 
Partidul Creştin-Democrat (SKL), condus de Paivi Rasanen, a obţinut 4% voturi, 6 mandate (-1).
Recentele alegeri parlamentare au adus o schimbare majoră în sistemul politic finlandez., fiind confirmată existenţa a patru partide mari, faţă de trei partide, aşa cum erau în perioada anterioară. Din 1970, dominau 3 mari partide tradiţionale: conservatorii, partidul de centru şi social-democraţii. Pentru prima dată, după 1980, există o altfel de configuraţie a Parlamentului, ceea ce va duce la un nou raport de forţe politice şi o nouă partajare a puterii. 
Sistemul politic finlandez, care nu a fost niciodată caracterizat de un clivaj stânga/dreapta, ci de un triunghi ideologic centru/conservatori/stânga (din care un partid se afla în opoziţie)
, bloca permanent orice schimbare politică majoră. În acest context, constrânse să conlucreze, partidele politice tradiţionale au atenuat poziţiile radicale, devenind în timp, fără relief şi identitate clară. Ascensiuena partidului naţionalist a valorificat politic dificultăţile sociale, economice, dar şi politice. Ca urmare a ascensiunii partidului populist, fenomen comun mai multor state europene, va avea loc o nouă redistribuire a puterii, ceea ce va schimba conţinutul politicilor în Finlanda. 
Rezultatul votului indică o dorinţă de schimbare. Specialiştii consideră că analiza rezultatului alegerilor va lua mult timp, fiind prea devreme pentru a spune dacă politica Finlandei se va schimba cu adevărat, sau dacă soarta partidului populist va fi identică cu cea a predecesorului său, Veikko Vennamo, care câştigase alegerile, dar, ulterior, a pierdut din forţa politică iniţială. Dacă partidul nu rămâne unit, misiunea liderului său va fi foarte dificilă. Cooperarea între partide poate reuşi dacă noii deputaţi ai Adevăraţilor Finlandezi rămân disciplinaţi şi au un minim simţ al unei politici realiste.
În Suedia şi Danemarca, aceste partide naţionaliste au înregistrat aceeaşi ascensiune politică, iar Italia, Olanda, Elveţia şi Franţa se confruntă cu acelaşi fenomen. Succesul Adevăraţilor Finlandezi la alegerile legislative din Finlanda a marcat un avans al partidelor populiste din Europa, ceea ce va influenţa procesul construcţiei europene, în viitor. Criza economică şi amploarea fenomenului imigraţiei reprezintă o parte a cauzelor acestei ascensiuni a forţelor politice populiste. În contextul globalizării, acesta este o repliere identitară a statelor. Libertatea circulaţiei şi liberalizarea schimbărilor economice a dus la creşterea competiţiei economice, la redistribuirea raportului de forţe, la noi echilibre demografice care au marcat continentul european. După anul 2000, în Europa, partidele extremiste europene au înregistrat constant succese (în Polonia, Elveţia, Italia, Olanda, Franţa). Analiza programelor acestor partide pune în evidenţă câteva caracteristici comune. 

Pe plan social şi economic, ele se situează spre stânga, prin respingerea elitelor, a capitalismului, a bancherilor şi patronilor acuzaţi a fi artizanii globalizării care a eliminat locurile de muncă tradiţionale şi a expus economiile naţionale unor riscuri noi. Toate aceste partide sunt din acest punct de vedere, partide naţionaliste care susţin statul-naţiune în lupta contra „complotului globalizării”, ce vizează îmbogăţirea şi ştergerea diferenţelor naţionale. O altă caractersitică este, aşadar, euroscepticismul violent, acuzând faptul că procesul construcţiei europene este un „cal troian” al globalizării. Ele invocă necesitatea reinstituirii barierelor vamale, închiderea frontierelor, ieşirea din mecanismul european de stabilizare.

Partidele naţionaliste consideră imigraţia drept sursă a şomajului din statele europene, reprezentând un pericol real pentru acestea. Un studiu american observa însă că Europa, pentru a păstra nivelul forţei de muncă, în viitorii zece ani, va trebui să tripleze fenomenul imigraţiei (în prezent, limitat la 30-50 milioane persoane).

Partidele de extremă-dreapta, ca şi unele partide de extremă-stânga, consideră că Europa nu protejează suficient identităţile naţionale şi interesele popoarelor, slăbind forţa statelor. Consecinţele acestui fenomen de ascensiune a partidelor naţionaliste în mai multe state europene pot fi acelea de a lua în considerare, la nivel european, nevoile identitare, de a comunica mai mult obiectivele sale la nivel mondial.

Liderul său, Timo Soini, un politician abil, deputat european, dar antieuropean, a valorificat electoral criza identitară a societăţii finlandeze. De exemplu, marea firmă NOKIA a suferit în ultimul timp concurenţa puternică străină, ca şi industria de prelucrarea lemnului, în care au fost incluse peste 8 întreprinderi. Paradoxal, Timo Soini are o imagine puţin diferită de imaginea finlandezului autentic: el adoră fotbalul, nicidecum hocheiul şi s-a convertit la catolicism, într-o ţară în care 97% din finlandezi sunt lutherieni. Diplomat în ştiinţe sociale, el este un temperament deschis, cuceritor, de tip meridional. În dezbaterile televizate, el a demonstrat talent retoric deosebit, a prezentat clar opţiunile sale politice (antieuropene, dar de susţinere a alocaţiilor familiale, a creşterii pensiilor şi a impozitului pe avere). Timo Soini a afirmat că cele mai importante probleme sunt consolidarea justiţiei sociale şi a statului social, taxând pe cei bogaţi şi marile întreprinderi. Pentru majoritatea electoratului său, noul lider se aseamănă marilor patrioţi care au apărat de-a lungul istoriei interesele ţării. Timo Soini ceruse, anterior alegerilor, organizarea unui referendum asupra monedei euro în Finlanda, considerând că populaţia a pierdut mult în momentul adoptării monedei euro. Demn de reamintit este faptul că Finlanda a garantat 12,5 miliarde euro în cadrul mecanismului european de stabilitate, mecanism prin care s-a acordat un împrumut de 1,48 miliarde euro Greciei, 160 milioane Islandei şi s-au promis 324 milioane euro Letoniei. Analiştii au afirmat că votul pentru Adevăraţii Finlandezi reflectă sentimentul finlandezilor că ei au respectat disciplina bugetară, regulile, în timp ce alţii nu au făcut acest lucru. Se consideră că finlandezii nu au cerut niciodată ajutor economic, respectând regulile europene, iar aceste fapte au indignat opinia publică
.

Unii analişti afirmă că triumful populiştilor finlandezi de dreapta ar putea crea o problemă pentru Uniunea Europeană, reamintind că liderul Adevăraţilor Finlandezi, Timo Soini, a declarat că "am fost prea blânzi faţă de Europa. Acest lucru trebuie să se schimbe". În mediul european se consideră că fondul de salvare financiară nu poate fi eficace decât dacă toţi membrii UE îl sprijină în unanimitate. Ori Adevăraţii Finlandezi au exclus categoric să sprijine "risipitorii din UE". Liderul partidului populist Adevăraţii Finlandezi, Timo Soini, a declarat imediat după alegeri că victoria sa electorală a reprezentat o reacţie necesară, realistă, o schimbare istorică a scenei politice finlandeze. Formaţiunea sa politică a obţinut cel puţin un deputat în fiecare circumscripţie electorală, marcând începutul unei noi etape în care nu va mai funcţiona dominaţia vechilor partide. Primele date arată că pentru acest partid au votat absenteiştii, cei care altă dată nu mergeau la vot. Discursul liderului său, Timo Soini, a fost un discurs puternic eurosceptic şi naţionalist care a convins restul electoratului, un electorat foarte divers
. 
Partidul populist s-a pronunţat şi pentru un control sever al imigraţiei, ca răspuns la neliniştea populaţiei finlandeze faţă de ameninţarea culturii naţionale. Din punct de vedere al politicii socio-economice, partidul populist are o orientare relativ de stânga, ceea ce va pune noi probleme viitoare coaliţiei guvernamentale
. Vechiul Partid Rural care a stat la baza formării partidului populist a mai participat la guvernare în perioada 1983-1990.
Timo Soini, politicianul charismatic, de 48 ani, a declarat că va participa la guvernare, dar că negocierile vor fi dificile. Partidul provenit din Partidul Rural a criticat iniţiativele europene de salvare a unor state precum Grecia, Irlanda şi recent Portugalia. Coaliţia conservatoare care a promovat o campanie proeuropeană va avea negocieri dificile cu partidul populist, care are o atitudine aproape nenegociabilă în ceea ce priveşte acordarea unui ajutor Portugaliei. 
Analiştii se aşteaptă ca opoziţia faţă de actuala politică europeană să  producă schimbări în poziţionarea Finlandei în cadrul UE, mai ales când se discută de dublarea rezervelor Fondului (decizie ce va fi discutată în iunie 2011).

Liderul conservator, Jyrki Katainen, a declarat că victoria sa electorală înseamnă responsabilitate şi o politică de dreapta, ceea ce reprezintă noul proiect şi noua orientare a viitorului guvern. 

Viitorul premier, Jyrki Katainen, este în vârstă de 40 ani şi este absolvent al Universităţii de ştiinţe sociale din Tampere. După ce a deţinut câteva mandate la nivel local (consilier municipal şi regional), el a fost ales deputat în anul 1999. În anul 2004, a fost ales la conducerea Coaliţiei conservatoare, iar în anul 2007 a fost numit ministru de finanţe, în guvernul condus de Matti Vanhanen (KESK). Cotidianul economic The Financial Times, l-a desemnat, în urmă cu trei ani, cel mai bun ministru de finanţe al Europei
.
Liderul conservator a menţionat că Finlanda va rămâne ataşată politicii europene şi cauzelor sale comune.

Demn de reamintit este faptul că, în mod tradiţional, partidele politice finlandeze se pun în acord cu partidul care formează guvernul, deşi există clivaje ideologice între ele. Conform tradiţiei politice, guvernul va fi condus de liderul partidului care a fost victorios în alegeri, cel care va forma guvernul. 
J. Katainen va forma o coaliţie guvernamentală, probabil cu social-democraţii care au obţinut un rezultat electoral deosebit.  Guvernul care trebuia să fie format până la sfârşitul lunii mai 2011, a fost întârziat de ieşirea din negocieri a partidului populist. Pe data de 18 mai 2011, au continuat negocierile, la care au participat Coaliţia  Conservatorilor, Partidul Social-Democrat, Alianţa de Stânga, Partidul poporului, Liga Verzilor şi Partidul Creştin-Democrat. 
La şedinţa de deschidere a lucrărilor noului Parlament, care a avut loc pe 28 aprilie 2011, Preşedinta Republicii, Tarja Halonen, a recomandat o activitate parlamentară centrată pe obiective şi principii comune, în contextul desfăşurării unor dezbateri eficiente. Preşedinta remarca faptul că marele câştigător al alegerilor a fost democraţia, întrucât prezenţa la vot a fost peste 70% şi a crescut numărul femeilor reprezentate în Parlament. 
Ea a remarcat că noul parlament are în structura sa un număr mai mare de tineri, ceea ce înseamnă o deschidere spre reformarea politicii. Preşedinta Republicii a reamintit că o comisie pentru studierea sărăciei a sesizat creşterea inegalităţii în societatea finlandeză şi că acest fapt ar trebui să constituie o preocupare majoră a politicienilor. Preşedinta a reamintit că sarcina principală a Parlamentului este aceea de a reprezenta interesele poporului care l-a ales. 

În discursul său Preşedintele a subliniat că unul din obiectivele majore este obţinerea unui consens în ceea ce priveşte politica externă şi de securitate a Finlandei. Ea a subliniat că economia finlandeză este puternic conexată la lumea internaţională, iar securitatea naţională depinde de evenimentele mondiale. Preşedinta Republicii, Tarja Halonen, a recomandat ca politica să se concentreze mai mult pe dezvoltarea durabilă, iar în ceea ce priveşte soluţionarea crizelor şi conflictelor, ea a arătat că prevenirea crizelor este esenţială şi că aceasta se poate realiza prin promovarea democraţiei şi a drepturilor omului.

Referitor la dezvoltarea viitoare a ţării, Preşedinta a reamintit că modelul nordic al statului social a permis Finlandei să devină una dintre cele mai egalitare, prospere şi mai competitive ţări din lume. Noua conducere va trebui să păstreze aceste puncte forte în timp ce va trebui să caute noi oportunităţi.

